Ballymena [ˌbæliˈmiːnə], Iers: an Baile Meánach [ən̪ˠ ˈbˠalʲə ˈmˠaːn̪ˠəx] of "die Middel-Townland", is 'n groot dorp in die Noord-Ierse graafskap Antrim, sowat 45 km of 28 myl suidoos van Belfast. Met 'n bevolking van 29 782 in 2008 is Ballymena, wat administratief onder die distrik Mid and East Antrim val, die agtste grootste nedersetting in Noord-Ierland. Die nedersetting is op 'n stuk land geleë wat koning Karel I van Engeland in 1626 aan die Adair-familie geskenk het, met die voorwaarde dat hier vir ewige tye twee groot jaarlikse markte asook 'n vrye mark op elke Saterdag gehou word. Vandag is Ballymena 'n gewilde winkelstad wat kopers uit 'n wyer omgewing lok.